En masse fine tegninger er blevet hængt op ved Børnehuset Himmelblå i Dronninglund. På den måde giver børn og forældre en flot anerkendelse af personalets indsats her i coronatiden.

Det var et noget overraskende syn, der mødte personalet i Børnehuset Himmelblå i Dronninglund, da de i morges mødte på arbejde. For på trådhegnet omkring børnehaven var der hængt en masse søde hilsner til personalet fra børn og forældre. - Det er simpelthen så dejlig en anerkendelse at få i forbindelse med den ekstra indsats, vi gør i den her tid, siger pædagog Britt Hundevad fra Børnehuset Himmelblå. Hun forklarer, at forældresamarbejdet på grund af corona foregår noget anderledes, da forældrene ikke må komme ind i huset, og de derfor opfordres til hurtigt at sige farvel til børnene. - Så det er meget smil, vink og hurtige beskeder, og det er os, der hjælper børnene ind, siger Britt Hundevad. De mange søde beskeder til personalet er kommet i stand på foranledning af forældrebestyrelsen, og det var en glædelig overraskelse for personalet. - Vi tænker også, at det er rigtig godt for forældresamarbejdet, at de har gjort det her sammen. De kan jo heller ikke mødes til arrangementer i denne tid, siger Britt Hundevad. Selv om vejret er noget fugtigt i de her dage, forventer hun, at tegningerne skal blive hængende udenfor i et godt stykke tid. - Det er så dejligt at se dem. Det er en god anerkendelse at få i denne tid, siger Britt Hundevad.